b'\n_START_ARTICLE_\nHilja Jorma\n_START_PARAGRAPH_\nHilja Jorma, o.s. Sara, vuoteen 1906 Saastamoinen (16. marraskuuta 1885 Kuopio \xe2\x80\x93 1. maaliskuuta 1972 Helsinki) oli suomalainen n\xc3\xa4yttelij\xc3\xa4, joka esiintyi muun muassa Kansan N\xc3\xa4ytt\xc3\xa4m\xc3\xb6ll\xc3\xa4. _NEWLINE_Hilja Jorman vanhemmat olivat vaatturimestari Lauri Johannes Sara ja Emilia Aspholm ja puoliso vuodesta 1910 oopperalaulaja ja n\xc3\xa4yttelij\xc3\xa4 Bruno Jorma. Hilja Jorma k\xc3\xa4vi keskikoulun ja teki useita opintomatkoja Keski-Eurooppaan. H\xc3\xa4n esiintyi useissa eri teattereissa vuodesta 1904 ja toimi vuodesta 1931 n\xc3\xa4ytt\xc3\xa4m\xc3\xb6taiteen opettajana eri oppilaitoksissa, samoin kuin Suomen Filmiteollisuuden perustaman filmikoulun johtajana ja opettajana 1938\xe2\x80\x931940. _NEWLINE_Jorman elokuvaura kesti vuodesta 1921 aina vuoteen 1959 saakka. H\xc3\xa4nen ensiesiintymisens\xc3\xa4 tapahtui elokuvassa Se parhaiten nauraa, joka viimeksi nauraa Impi Pontevan roolissa. Tukkipojan morsiamessa (1931) h\xc3\xa4n esitti tukkilaispoika Erkin \xc3\xa4iti\xc3\xa4.  H\xc3\xa4nen viimeinen roolinsa oli elokuvassa Koulutiet\xc3\xa4 kotitoimiin. H\xc3\xa4nell\xc3\xa4 oli rooli yhteens\xc3\xa4 kolmessatoista elokuvassa. Jorma k\xc3\xa4sikirjoitti elokuvan Siltalan pehtoori Olli Nuorron kanssa vuonna 1934. _NEWLINE_Jorma osallistui aktiivisesti alansa j\xc3\xa4rjest\xc3\xb6ty\xc3\xb6h\xc3\xb6n, toimien muun muassa n\xc3\xa4yttelij\xc3\xb6iden vanhuudenkotis\xc3\xa4\xc3\xa4ti\xc3\xb6ss\xc3\xa4, jonka kunniapuheenjohtajaksi h\xc3\xa4net kutsuttiin vuonna 1963.'